பிரான்சில் ஜனாதிபதி இம்மானுவல் மக்ரோனின் சிக்கன நடவடிக்கை மற்றும் இராணுவவாதத் திட்டநிரலுக்கு எதிரான அரசியல் போராட்டத்திற்குள் தொழிலாள வர்க்கம் வந்து கொண்டிருக்கிறது. தேசிய இரயில்வேயை (SNCF) தனியார்மயமாக்கும் மக்ரோனின் திட்டங்களுக்கு எதிராக இரயில்வே வேலைநிறுத்தம் ஒன்று நடைபெற்று வருகின்ற நிலையில், சுகாதாரப் பராமரிப்புத் தொழிலாளர்களும் அரசுத் தொழிலாளர்களும் வேலைநிறுத்தங்களுக்கு செல்வதோடு மாணவர்கள் பல்கலைக்கழகங்களில் முற்றுகைப் போராட்டங்கள் நடத்தி வருகின்றனர். இராணுவச் செலவினத்தில் ஒரு பாரிய அதிகரிப்பை மேற்கொள்ளும் பொருட்டு 300 பில்லியன் யூரோக்கள் திரட்டுவதற்காக ஊதியங்கள் மற்றும் சமூக சேவைகளில் ஆழமான வெட்டுக்களை மக்ரோன் மேற்பார்வை செய்து கொண்டிருக்கிறார். அதேநேரத்தில், மத்திய கிழக்கில் அமெரிக்க தலைமையிலான போர் முனைப்பில் இணைந்து பிரான்ஸ் சிரியா மீது குண்டுவீசுவதோடு ஈரானுடனும் போருக்கு அச்சுறுத்தி வருகிறது.